ms ms id en id hu ms en en en ms ms id id id id ms id id id id ms id id ms en id en ms id id id id id ms ms id id id id id id id id id id ms es id en id en id id id ms id ms ms id en id en id ms id id id id id id ms id id id id id id id id id id id ms ms sw ms ms id ms sw ms ms id ms ms id id sw id ms id fi id en en en id ca en nb en de en en en en en ru de ru ru nb ru oc ko en ro oc als ru oc de en en en ru ro ru en en en en ms en fr fy en ms en fi en id id ms en ms id en id en en id id id id en fr en en en en en
Di sinilah titik kasih ditemukan, di sini jua aku curah segala.
Archive for the ‘Malaysia’ Category
Kelmarin hari Isnin. Pukul 7 pagi rumah saya dah kosong. Lepas menyapu bawah garaj kereta tepi rumah, saya mengambil galah yang disandarkan pada pokok manggis. Saya kait buah manggis dan apa lagi. Saya bersarapankan buah manggis segarlah pagi kelmarin.
Pagi Selasa pula, saya menjenguk pokok betik di tepi rumah Tok. Ada yang sudah masak. Saya jolok dengan galah yang telah diubahsuai untuk menurunkan betik masak. Jadi, sarapan saya pagi tadi ialah buah betik segar. Ingatkan nak simpan dalam peti dan makan bila hendak makan tengahari. Tapi godaan perut terlalu kuat. Sekelip mata saya dan Mak Tam habiskan betik itu.
Sekitar pukul 10 pagi, saya baru sudah menyapu halaman. Tok Cik saya datang. Sudahnya saya, Tok Cik dan Mak Tam tercongok di bawah pokok manggis menjolok buah lagi. Datang adik saya Adlan, dia sergahnya Tok Cik saya dengan niat menyakat. Memang Tok Cik terkenal dengan kuat melatah. Lan hanya menyebut: Haa… Makan manggis! Tok Cik terus melatah dengan menyabung ayat itu menjadi panjang berjela: Oh makan manggis. Makan sorang-sorang. Eh sorang-sorang apanya. Ni ada Ani (Mak Tam) dengan Sarah. Eh Sarah duduk jauh. Ini Fatimahnya (Kaklong). Eh apa kerja Fatimah balik, dia kerja. Awok ni Lan. Eh Lan makan manggis. Eh manggis masam manis. Eh manggis ada ais. Awok ni Lan. Eh Lan kait manggis.
Haaa… Ni belum dengar semuanya lagi. Tak campur versi yang ada mengutuk, mencarut dan segala macam perkataan lagi keluar. Saya gelak mengekek-ngekek mendengar Tok Cik melatah. Tak baiknya saya. Tapi memang lucu! Bila Mak Tam menyapa Tok Cik ketika dia sedang melatah tu, lagi berjela-jela dia melatah. Yang paling menarik, di hujung latahannya pagi semalam, sempat dia berpantun 6 kerat!
Pantunkah? Apa-apa ajelah. Yang pasti apa yang dilatahkan oleh Tok Cik ini sangat mendalam maksudnya ok. Terdiam pula saya mendengarnya. Memang orang tua dah lebih dulu makan garam daripada kita, kan.
Pokok rambutan dah mula berputik. Nanti saya nak dengar Tok Cik berpantun versi buah rambutan pula. Hehehe.
Sejak balik cuti, saya jarang makan makanan berat untuk sarapan. Paling habis pun saya akan jamah roti dan minum nescafe. Lepas tu saya akan cari buah. Kalau stok mangga atau jambu batu tiada, saya akan kait manggis di pokok. Tak sabar tunggu rambutan memerah. Sekarang masih hijau kelat lagi. Pernah tengok rambutan jadi telur ayam? Haa… Kalau nak tengok, tunggu nanti ye. Saya akan tunjukkan. Inilah untungnya duduk di kampung dan ada banyak pokok buah di rumah. Bolehlah mempraktikkan diet yang sihat. Hahaha (~~,)v Ok. Nak tidur awal. Esok pagi mahu jogging di tasik. Jogginglah sangat ye. Balik jogging makan macam-macam. Takde maknanya kan. Hehehe =)
Nota ilmu: Pasti ramai yang tengok debat antara DSAI dengan Dato’ Seri Shabery Chik kan. Saya ni bukan siapa-siapa pun nak bercakap tentang politik (kalau saya tulis lebih-lebih, ada yang meluat pula nanti). Tapi bila mendengar perdebatan tu tadi, kita dengan jelas dan nyata dapat bezakan siapa yang berdebat dengan fakta dan siapa pula yang berdebat mengungkit-ungit cerita entah apa-apa dan lebih kepada hendak menjaga nama. Kot ye pun dah tiada modal nak dihujahkan sangat, tapi janganlah sampai memalukan diri sendiri di khalayak ramai. Awak tu Pak Menteri. Bikin malu saja apabila setiap soalan yang diajukan tidak dijawab dengan setepatnya. Ini kalau ada terjemahan ke dalam Bahasa Inggeris (nanti siaran ulangan di TV3 mesti ada terjemahan), buat malu pada 1 dunia saja ada Menteri Penerangan yang begini. Takkan Pak Menteri kita ni dikira melatah orang tua pula kot. Tak tua mana pun lagi Pak Menteri kita ni. Saya tidak pula kata DSAI betul semuanya. Tapi kredibiliti dan debat yang berteraskan ilmu dan fakta daripada DSAI benar-benar membuktikan beliau ialah ilmuan bidang ekonomi yang layak untuk dipanggil untuk membincangkan isu ini dan seterusnya pendapat ilmuan yang sebeginilah yang perlu kita pohonkan tunjuk ajar untuk mengatasi masalah yang melanda negara. Ini tidak. Ramai yang membodoh sombong.
Kalau rasa diri bukan harimau, jangan cuba mengaum. Jangan nanti dah terbuat silap, jadi seperti kasawari. Badan di luar, kepala sorok dalam pasir. Sebesar-besar bangkai gajah, takkan tertutup dek sepasang kaki semut hitam. Ok. Titik.
Ewah. Tajuknya macam apa saja bunyinya, kan. Tiba-tiba saya rasa ingin berkongsi cerita ketika zaman sekolah dahulu. Apa lagi kalau bukan dunia saya dengan perbahasan. Dulu saya pernah berniat hendak merahsiakan identiti sebagai bekas pembahas daripada pengetahuan ramai tetapi dalam satu entri lama dahulu, seorang junior saya telah mendedahkan segalanya di ruangan komen. Punahlah impian nak menyimpan cerita lama di dalam poket. Alang kepalang semua pun sudah tahu, jadi saya pun terasa hendak berkongsi sedikit pengalaman dulu-dulu.
Saya mula berbahas sejak darjah 4. Ketika itu perlawanan hanyalah di antara rumah sukan. Sukan Ilmiah Dwi Tahunan. Peringkat sekolah sajalah. Saya masih ingat guru yang membuatkan saya terlibat dengan bahas. Ustazah Norlida. Guru sementara pada ketika itu. Dialah yang memperkenalkan bahas pada saya. Seterusnya ketika dalam tingkatan dua, saya bersekolah sidang petang. Mungkin secara kebetulan saya yang pada ketika itu menjadi anak murid kesayangan cikgu Bahasa Melayu dan Sejarah merangkap Guru Penasihat Badan Disiplin dan jurulatih bola jaring saya, Cikgu Zaitun, saya telah diserap antara 8 orang yang pergi menonton tayangan promosi Bahas Ala Parlimen yang kali pertama diperkenalkan pada tahun 1998. Ketika saya menonton video promosi itu sudahpun tahun 1999 dan juara Piala Perdana Menteri tahun 1998 adalah milik Sem. Men. Sains Teluk Intan (selepas ini baca SEMESTI). Dan setelah disaring, saya satu-satunya pelajar tingkatan 2 yang dipilih untuk menyertai pasukan bahas Bahasa Melayu Sek. Men. Agama Al-Khairiah bersama-sama 5 orang lagi pelajar tingkatan 4 yang lain. Kak Maslina, Suhaimi (Matmie), Fadlian, Syamley dan Fakhrul Rofiz. Saya diletakkan dalam pasukan utama dan Syamley dan Fakhrul akan bergilir-gilir menjadi simpanan bagi pertandingan yang berbeza. Saya memang sangat kekok pada mulanya kerana mereka semua di sidang pagi dan sudah senior-senior. Sayalah yang paling kecil dari segi umur dan saiz dalam pasukan itu. Tahun 1999 menjadi titik permulaan saya membina nama dalam Bahas Bahasa Melayu di daerah Temerloh. Saya memegang posisi pembahas ketiga merangkap tugas sebagai tukang bidas segala-galanya. Lain katanya, saya tidak boleh bergantung dengan sebarang teks melainkan isi-isi penting yang ringkas dan dengan spontannya perlu berhujah untuk membidas. Inilah peranan orang ketiga. Tapi saya juga boleh dan pernah memegang posisi sebagai pembahas pertama atau Perdana Menteri dan juga pembahas kedua.
Dan pada tahun itu juga saya dipaksa mewakili sekolah dan seterusnya menang untuk mewakili daerah dalam syarahan Bahasa Melayu ke peringkat negeri. Alhamdulillah. Rezeki agaknya. Saya menjuari Syarahan Bahasa Melayu Peringkat Negeri Pahang. Dan pada tahun yang sama, kakak saya memenangi Syarahan Bahasa Arab peringkat negeri bagi kategorinya dan bagi adik saya pula, Adnan, memenangi Syarahan Bahasa Inggeris bagi kategorinya. Lengkap 3 bahasa.
Pada tahun 2000, saya masih dikekalkan dalam pasukan utama. Saya sudah di sidang pagi dan kemesraan bersama senior-senior bahas yang lain memang sudah serasi. Saya masih ingat kepadatan jadual saya pada ketika itu (sebab itu saya tidak suka tuisyen kerana menambahpenatkan lagi diri). Pernah sekali dulu saya dalam masa seminggu lebih berderet-deret setiap hari mengikuti pertandingan yang berbeza-beza. Bermula dengan Bahas Ala Parlimen Piala Dato’ Shukur dari hari Isnin sehingga Jumaat. Diikuti dengan berkampung di sekolah saya untuk mewakili Syarahan Bahasa Arab peringkat Zon (saya berpaling tadah masuk Syarahan Bahasa Arab menggantikan kakak saya. Kakak saya sudah bertukar sekolah selepas PMR) dari Jumaat petang sehingga Isnin dan pada hari Rabunya pula terus bertolak ke Kuala Lipis untuk mewakili kontijen Temerloh dalam Syarahan Bahasa Arab peringkat negeri dalam Majlis Tilawah Al-Quran Peringkat Negeri Pahang.
Penat memang tidak terkata. Saya tidak duduk di hostel. Saya budak luar yang berulang. Waktu itu, saya hanya pulang ke rumah untuk mengosongkan beg baju dan mengisinya dengan baju baru untuk ke perlawanan yang berikutnya. Dan satu lagi, saya pulang ke rumah untuk membuat air asam jawa buatan sendiri yang saya jadikan petua melegakan tekak. Kalau suara tidak dijaga, agaknya bertukarlah suara saya menjadi suara garau selepas berderet-deret mengguna pakai peti suara kurniaan Allah ini. Berikutnya, apabila liga Bahas Bahasa Inggeris bermula, saya kembali sibuk kerana saya turut mewakili sekolah sebagai pembahas Bahasa Inggeris. Lagi sekali, posisi saya diletakkan sebagai orang ketiga. Geram betul saya.
Tahun 2000 satu rekod buat saya. Setiap pusingan perlawanan, saya telah dipilih sebagai Pembahas Terbaik. Lucu pun ada. Sebab kebanyakan peserta semuanya lebih senior dari saya. Paling tidak boleh saya lupakan adalah perlawanan dengan Sek. Men. Dato’ Bahaman di Lanchang. Kesemua pembahasnya adalah pelajar lelaki tingkatan 5. Saya bertindak sebagai pembahas ketiga pada ketika itu. Kami menang. Dan selang beberapa hari selepas itu, saya mendapat panggilan telefon di rumah daripada ketiga-tiga mereka secara berasingan. Haha. Popular pula rasanya pada ketika itu. Tapi maaflah ye. Saya abaikan saja mereka selepas panggilan pertama itu. Tamatlah riwayat Ridhwan, Zakri dan Hannif. Wah! Saya masih ingat nama mereka.
Tahun berikutnya saya berpindah ke KISAS. Ini sekolah impian saya. Ada banyak faktor yang mendorong saya ke sana termasuklah pasukan bahas sekolah ini yang menjadi salah satu daripada tujuan ke sana. Sungguhpun pada mulanya saya tidak sukakan KISAS dan kehidupan berasramanya dan kedudukan saya yang diletakkan dalam pasukan Bahas Bahasa Inggeris, saya tidak rasa menarik langsung KISAS. Saya tidak jumpa kehidupan lama saya dulu. Saya tidak lama bersama bahas Bahasa Inggeris. Dua tiga bulan saja. Tapi bermula dengan mewakili KISAS dan Selangor di Perkampungan Penulis Muda Peringkat Kebangsaan di Terengganu, guru pengiring yang juga merupakan guru penasihat bahas Bahasa Melayu KISAS telah menyemak kembali latar belakang saya dan saya telah dijemput untuk menyertai pasukan Bahas Bahasa Melayu. Bukannya saya tidak mencuba dalam pemilihan pelapis tapi kumpulan bahas saya telah dibubarkan kerana 2 orang pelajar putera yang diletakkan sekumpulan dengan saya telah menarik diri di saat akhir.
Dipendekkan cerita, sejak Jun 2001, kehidupan saya dalam famili kecil pasukan bahas Bahasa Melayu KISAS pun bermula. Tugas saya pada mulanya hanya sebagai kuli kecil yang menjadi tukang cari fakta kes dari internet, tukang belikan air dan makanan dan segala kerja-kerja pengemaskinian untuk pasukan utama. Ada 3 orang guru penasihat. Cikgu Noridah, Cikgu Jamaliah dan Cikgu Siti Arfah. Pasukan utama terdiri daripada Abang Fairuz, Kak Najah, Kak Erny Julia, Abang Khairil dan Khaliz. Pasukan pelapis pula ada Wira Al-Fatah, Naseem, Ainur dan saya sendiri. Saya memang bukan objek penting sepanjang tahun 2001. Tapi dari situlah saya mula belajar selok belok Piala Perdana Menteri (PPM) yang menjadi tujuan saya. Sebetulnya tahun itu saya lebih menyerlah dalam Syarahan Bahasa Arab. Mungkin kerana rekod lama, cikgu-cikgu lebih melihat saya berpotensi dalam bahagian ini.
Tahun 2002 menyaksikan segalanya. Saya diletakkan dalam pasukan utama bersama-sama Khaliz (Perdana Menteri) dan Naseem (menteri ketiga). Simpanan untuk PPM ialah Husna Harun dan simpanan untuk Piala Dato’ Shukur ialah Shafie Jameran dan Husna. Pelengkap pasukan kami (macam saya dulu-dulu waktu tingkatan empatlah) turut ada Anas Hamim, Mursyida dan Nurul Syuhadah. Saya tidak pernah menganggap mereka tidak penting. Sebaliknya merekalah adik-adik yang paling banyak membantu saya melengkapkan diri untuk menjadi pembahas yang baik. Bermula dengan Piala Dato’ Shukur peringkat daerah (johan) dan seterusnya ke peringkat negeri. Final bertemu SMAP Kajang tapi bukan rezeki kami untuk ke Sarawak pada tahun itu (ada ketidakadilan dalam sistem penghakiman pada waktu itu. Aisshhh… Saya akan ingat sampai bila-bila. Hihi). Seterusnya kami mula sibuk dengan PPM. Cuti penggal dikorbankan dengan PPM yang berkampung di Sek. Men. Sains Dungun pada tahun itu. PPM sangat mendera fizikal dan mental. Jika tidak bersedia, memang boleh tersungkur. Ketika liga yang memenatkan itu, KISAS dilihat sebagai pasukan yang punya trademark yang tersendiri. Saya diletakkan sebagai pembahas kedua diapit oleh 2 orang lelaki yang sangat tinggi. Bila mana orang menyebut tentang pasukan KISAS, mereka akan terbayangkan kedudukan tinggi-rendah-tinggi. Itulah kombinasi Khaliz-saya-Naseem. Ketika itu, semua orang kenal kami. Saya pun kurang pasti dengan jelasnya apa yang buat kami lain dari yang lain. Mungkin kerana ketiga-tiga kami mempunyai stail yang tersendiri dan watak kami semuanya berbeza.
Alhamdulillah, PPM berjaya melangkahkan kaki ke final. Sementara menanti final di bulan September, kami menyertai Debat Piala Terbuka UIA kali yang pertama. Liganya sangat memenatkan. Alhamdulillah. Kami menang debat ini dengan liku perjalanan yang sangat payah. Sementara menanti final PPM juga, Naseem dan Husna memenangi Syarahan Bahasa Melayu peringkat kebangsaan dan Khaliz pula menjadi johan Pidato Piala Di Raja peringkat kebangsaan. Saya lebih tertumpu dalam bidang penulisan pada waktu itu. Murah rezeki famili bahas kami untuk tahun itu.
Ketika final PPM, kami bertemu pasukan legenda, SEMESTI. Pasukan yang saya kagumi sejak tahun 1999. Bertemu Lim Ann Nee, Amir Syafiq dan Fadhly Khairi adalah pengalaman yang hebat. Tajuk final PPM tahun 2002 ialah Karnival Jualan Mega Meningkatkan Ilmu Kepenggunaan Di Kalangan Masyarakat. KISAS menjadi pihak kerajaan dan saya diberi tanggung jawab untuk menjadi penggulung pasukan. Sesungguhnya persediaan untuk final memang sangat menyeksakan. Pulang ke hostel lewat jam 1 atau dua pagi selepas diskusi. Sesi prep petang terbang melayang kerana digunakan untuk diskusi juga. Segalanya hanya untuk PPM. Kalaulah sehari ada 24 jam, hampir 20 jam hidup saya bersama dengan bahas sahaja. Tapi Alhamdulillah. Sungguhpun malam sebelum final itu saya mengalami tonsilitis, Naseem yang tidak berapa sihat juga pada waktu itu, pasukan bahas Bahasa Melayu KISAS 2002 berjaya menjuarai Piala Perdana Menteri (PPM) pada tahun itu dan membawa pulang piala yang sudah 19 tahun tidak kembali ke kolej! Alhamdulillah! Segala puji dan syukur hanya layak untuk-Nya.
Setiap daripada kami bertiga punya kelebihan masing-masing. Saya pernah digelar sebagai robot oleh senior-senior dulu. Adalah kisahnya kenapa begitu. Dan disebabkan karakter yang berbeza-beza ini, pasukan kami tahun itu sangat unik. Hasilnya, Khaliz pernah menjadi Pembahas Terbaik Daerah Klang, saya menjadi Pembahas Terbaik Negeri Selangor dan Naseem menjadi Pembahas Terbaik Kebangsaan. Saya sayang dua orang teman saya ini. Mereka berdua banyak membantu saya membentuk satu karakter yang tiada pada orang lain pada waktu itu. Dan kerana mereka jugalah saya nampak lain ketika beraksi di pentas. Sebenarnya saya terkejut kerana selepas meninggalkan dunia perbahasan, rupanya-rupanya stail dan cara yang saya gunakan dulu-dulu telah digunapakai pula oleh junior-junior bahas dari pelbagai sekolah. Kata mereka, stail Kak Sarah KISAS. Lucunya. Macam legenda pula. Padahal siapa sajalah saya ni hendak dibandingkan dengan Khaliz dan Naseem.
Begitulah kisahnya. Selepas tahun 2002, saya tidak lagi berbahas. Sudah pencen sepenuhnya. Cuma setiap kali pulang ke Malaysia, saya akan melawat KISAS dan melatih adik-adik di sana. Begitu juga dengan sekolah lama saya dulu. Cukuplah menjadi juruletih saja. Pernah tahun lalu saya dihubungi oleh pendebat-pendebat Uniten yang saya temui ketika menyaksikan Debat Piala Timbalan Canselor UKM yang mengajak saya mengambil bahagian dalam Pesta Debat Bahasa Melayu sempena 50 tahun kemerdekaan. Tapi malangnya saya tidak dapat menghubungi Hafizi dan Meor (bekas pembahas SMAP Kajang dan SERATAS yang belajar bersama saya di Moscow) untuk membentuk pasukan dari Moscow. Ada beberapa kali berhubung dengan wakil-wakil dari Uniten itu. Faizal dan Niko (atau Niki) namanya. Bersungguh-sungguh mereka mengharapkan penyertaan dari Moscow. Tapi tiada rezeki.
Ada yang bertanya, bagaimana saya belajar untuk SPM pada tahun 2002. Jawapannya mudah. Walau sibuk dan letih yang macam mana sekalipun, saya akan memastikan sebelah malamnya saya akan menelaah sehingga jam 2 pagi di bilik. Saya wajibkan diri supaya saya tidak ketinggalan. Sendiri memilih untuk berbahas, sendiri jugalah yang bertanggung jawab pada pelajaran kan. Dan sebaik telah menjuarai PPM, saya punya betul-betul 40 hari saja sebelum SPM menjelma. Saya tahu saya tidak akan dapat pulun 100% pada waktu itu. Tapi Alhamdulillah saya diberi kesempatan untuk tidak terlepas mengamalkan 40 kali bacaan Yaasin setiap hari sebelum menjelangnya SPM. Tahun itu, saya, Khaliz dan Naseem bukan sekadar menggondol PPM, kami juga sapu bersih SPM dengan jayanya. Alhamdulillah.
Petua saya hanya satu. Walau sibuk macam mana sekalipun, kita perlu bijak bermain dengan emosi dan menyusun jadual harian dengan baik. Jangan jadikan alasan sibuk dengan kokurikulum untuk tidak belajar. Salah begitu. Sebaiknya jadikan kesibukan itu sebagai guru terbaik untuk melatih diri menjadi lebih berdisiplin dengan masa dan diri sendiri. Huhu. Saya budak skema dulu. Lupa pula!
Di sebalik kejayaan pastilah ada pendorongnya kan. Pendorong saya waktu itu pastilah emak dan ayah saya. Setiap perlawanan-perlawanan penting saya pasti akan ada mereka datang bersama menyaksikannya. Juga 2 orang senior lepasan KISAS yang tidak jemu-jemu melatih kami dulu. Kak Anisa dan Abang Wan. Terima kasih Kak Ani, Abang Wan. Jasa kalian tidak akan saya lupakan. Juga senior-senior bahas KISAS yang ketika itu kebanyakannya sedang melanjutkan pelajaran di UIAM. Terutamanya Abang Cipul dan ramai lagi pendebat UIAM yang selalu menjadi pengkritik tetap kami. Kalau tak silap ada seorang yang namanya Abang Faizi. Inilah orang pertama yang kata suara saya seksi. Auw… Seksi ke apanya. Ganas macam jantan. Huhu. Abang Cipul, gelaran robot untuk saya itu kekal sehingga habis sekolah tau!
Inilah kisahnya. Inilah sejarahnya. Saya kini bukan lagi Sarah yang dulu. Saya seorang pembahas pencen yang tidak punya apa-apa lagi melainkan secebis kenangan manis yang insya Allah akan saya kenang selagi hayat dikandung badan.
“Andainya masih ada cinta dalam hatiku, akanku berikan kepada menteri yang kedua”. Pasti Fadhly Khairi tersenyum andai dia terbacakan entri ini… Nostalgia sungguh. 😊
Tuan Pengetua Ustaz Haji Abdullah Hussien, Naseem, Khaliz, Umi Ida, saya, Husna dan Umi Siti
Maaf dengan sangat. Saya sibuk sekarang. Rindu-rindu, bacalah entri-entri lama dulu ye.
Posted on May 6th, 2008 by Sarah  |  64 Comments »
Review : Keputusan Pilihanraya 12 Negaraku Tercinta
Saya kira saya tidak perlu mengulas panjang. Semalam memang sebuah sejarah buat negara apabila 5 negeri akhirnya mendapat kepimpinan baru. Kepimpinan Barisan Alternatif. Kepimpinan Pembangkang.
Kemenangan besar PAS di Kelantan bukanlah sesuatu yang pelik. Sudah dijangkakan. Monopoli DAP di Pulau Pinang juga sudah saya jangkakan. Mungkin kerana keinginan masyarakat Pulau Pinang yang inginkan orang lain menggantikan Koh Tsu Koon sudah jelas sejak sekian lama.
Namun, perubahan yang berlaku di Selangor, Kuala Lumpur, Perak dan Kedah benar-benar di luar jangkaan saya. Ini kemenangan besar. Ini perubahan yang dinanti-nantikan. Ini sejarah dalam pentadbiran negara.
Ada 2 ironi yang saya fikir-fikirkan sejak semalam. Pertama, Pak Lah kini bergelar pembangkang di negeri sendiri. Keduanya ialah ironi pihak kerajaan menjaga baik Sabah dan Sarawak selama ini. Sebenarnya fungsi dua buah negeri ini kepada BN hanyalah sebagai penyelamat di saat kesesakan. Cuba bayangkan, tanpa kerusi majoriti sumbangan Sabah dan Sarawak, Malaysia kini sudah mempunyai sebuah pentadbiran penuh yang semuanya baru. Ok. Ini hanya imaginasi saya. Mungkin selepas ini tiba masa untuk Sabah dan Sarawak pula untuk membuat pertukaran dan perubahan. Anjakan paradigma kata politikus.
Semalam, saya khusyuk dari pagi ke tengah malam menatap Malaysiakini untuk mendapatkan perkembangan terbaru. Dan saya bersama dua orang rakan di Malaysia yang turut melaporkan berita-berita terkini. Terima kasih Azwan sebab membantu saya mendapatkan keputusan terkini bersama-sama sampai ke pagi buta dan seorang lagi seorang kawan lama saya, seorang peguam yang ada memberikan sedikit info juga (dia tak baca blog ni rasanya). Cuba bayangkan, makan dan belajar semuanya di depan laptop. Gara-gara menunggu keputusan Pilihanraya 12.
Majoriti 2/3 juga telah dihapuskan oleh pembangkang. Ramai yang sujud syukur kerana sekarang sudah semakin ramai suara yang boleh membela rakyat di dalam Parlimen (baca: KJ dan Adnan Yaakob tak boleh sesuka hati buat pasal). A good check and balance. Dan saya yakin, doa dan harapan rakyat Malaysia kini ialah untuk melihat perubahan ini adalah perubahan yang positif. Yang boleh membawa manfaat buat semua. Ini bukan satu eksperimen tapi inilah doa dan harapan yang diharap-harapkan.
Malam tadi saya sujud syukur sebab kepimpinan ulama diakui oleh rakyat Kedah pula. Saya nak pindah duduk Kedahlah pula. Ups. Saya lupa. Saya ada kampung di Pulau Pinang (kawasan Pak Lah nun) dan di Sungai Petani. Ya. Saya nak jadi orang Kedah! Hehe.
Dan hari ini, 9 Mac 2008, kawan baik saya sewaktu sekolah rendah di Pusat Pengajian Islam Al-Mukmin telah selamat mendirikan rumah tangga. Tahniah buat Siti Hajar Mohd Yasin. Sebenarnya saya sudah terputus hubungan dengannya sejak dia berpindah sekolah di hujung darjah 1. Langsung tidak dengar berita. Sehinggalah di hujung tahun lepas saya terjumpa sebuah blog rahsia yang rupa-rupanya adalah milik Hajar. Blog yang menjadi tempat luahan hati Hajar pada seorang lelaki tanpa lelaki itu ketahui. Dan pada hari ini, selamat sudah Hajar menjadi isteri yang sah buat Mohd Idham (ED) di Tronoh. ED, itulah nama yang tersurat di blog rahsia itu. Menurut Hajar, sebulan lebih lepas mula menulis blog rahsia itu, ED menghubunginya dan ikatan pertunangan terikat. Dan kini, 4 bulan selepas segalanya berlaku, mereka telah bergelar suami isteri. Kerja Allah. Itulah jawapan mereka berdua ketika saya menelefon mengucapkan tahniah petang tadi. Selamat berbahagia buat Hajar dan ED.
Posted on March 9th, 2008 by Sarah  |  24 Comments »
Review : Pilihanraya 12 Negaraku Tercinta
“Burung apa tu, Pak?” tanya seorang anak.
“Burung murai” jawab si bapa.
“Burung apa tu, Pak?” tanya anak lagi.
“Burung murai” jawab si bapa lagi.
“Burung apa tu, Pak?” tanya anak mengulang benda yang sama.
“Burung murai” jawab si bapa penuh sabar.
“Burung apa tu, Pak?” tanya anak dengan muka penuh ingin tahu walaupun sudah tahu burung apa itu sebenarnya.
“Burung murai” jawab si bapa dengan tenang walaupun dia tahu anaknya itu sudah tahu burung apakah itu setelah berkali-kali dijawab soalan yang sama.
Itu saja. Tiada selingan lagu raya selepas dialog itu. Boleh kamu semua kaitkan adegan apakah yang senarionya sama dengan situasi di atas? Bukan petikan daripada mana-mana cerita Senario ye.
Sebenarnya 4 hari yang lalu saya melihat sebuah iklan pilihanraya kita di youtube (yang ditayang dengan jayanya di TV). Tali-bertali sandar-menyandar. Aduh. Perlu ke dibuat iklan yang sebegitu? Saya bukan apa. Terasa seperti yang punya iklan itu hendak memberitahu sesuatu yang orang sudah tahu tapi itu kisah lama. Dan sebenarnya orang dah taknak tahu pasal itu. Bukan bermaksud hendak melupakan tapi benda dah sedia ada dalam kepala, terangkan banyak mana sekali pun, orang akan jadi meluat dengar.
Situasi seorang anak, bapa dan seekor murai tu saya kaitkan dengan kesabaran pihak-pihak yang terlibat dalam arena politik negara yang berperanan untuk menerangkan kepada rakyat, atau masyarakat yang sebetulnya, tentang situasi yang ada dan kebenaran yang perlu ditegakkan walau penat macam mana sekalipun keadaannya. Kesabaran, kesabaran dan kesabaran mereka baru kebelakangan ini difahami dan dimengertikan kenapa. Kesabaran yang menuntut hati bekerja bersama rasional. Dan yang lebih utama, bertindak kerana iman dan bukan kerana kehendak peribadi.
Sejak demam pilihanraya melanda di mana-mana saja, saya juga turut tidak mengecualikan diri. Mungkin ada yang memperlekeh. Apalah yang saya dapat ubah sekalipun saya berkobar-kobar sekarang ini. Jawapan saya mudah. Sekurang-kurangnya saya tergolong bersama mereka yang celik. Di sana nanti, jika disoal, ada jawapan oleh hati saya, tangan saya, mata saya, mulut saya tentang tanggungjawab yang saya pikul.
Dan apabila wujud perbezaan, tak dapat dielakkan, persengketaan pun timbul. Hanya disebabkan berbeza latar belakang politik, ada yang hendak bergaduh bertegang urat menegakkan pendirian masing-masing. Saya bukan jenis yang begini. Tapi saya jumpa ramai yang begini. Banyak kali juga dalam masa 2 minggu ini saya berhadapan dengan rakan-rakan yang menyindir secara reverse psychology. Bagi saya mudah. Dengan orang yang begini, tiada guna kalau meninggi suara bergaduh tak memasal. Kita senyum, diam dan teruskan dengan kerja sendiri sudah. Saya ingat lagi 1 insiden hujung minggu lepas. Saya terserempak dengan seseorang (saya yakin dia tidak baca blog saya). Berfalsafah segala macam tentang kebersamaannya dengan kerajaan biru dan kebenciannya dia pada keputihan bulan dan mata serta roket angkasa. Mulanya saya mendengar sajalah. Bagi saya, tak perlu pun saya menjadi minyak mahupun air dalam situasi itu. Tapi kemudian saya diprovok apabila dengan sengajanya keperibadian tuan-tuan guru dan kethiqahan mereka dibanding-bandingkan dengan beberapa pengkhianat agama. Ini melampau. Akibat diprovok, saya deras. 200 km sejam.
“Eh, kot ye pun taksub dan suka pada yang satu ni, janganlah sampai kita mendatangkan fitnah pada orang yang faqih agama. Siapa kita nak menilai diorang. Jangan sebab nak jaga pride (maruah), bukak cerita orang lain pulak sampai nampak yang orang lain tu lagi buruk. Buruk sendiri pulak sorok belakang, simpan dalam CD, DVD kat rumah je. Kita bukan budak-budak lagi. Jangan sebab seronok sebab yang awak suka tu banyak hidurannya. Dan jangan pulak sebab takut kalau BA naik, banyak pulak yang agamanya.”
Ok. Saya tahu saya agak tajam waktu itu. Maafkan saya kawan. Saya sensitif bila agama dipersenda. Saya rasa saya bukan dalam kategori emo. Tapi kerana saya peduli agama. Saya tidak boleh dengar jika para ulamak dipersenda. Sehinggakan yang sudah selamat pulang kerahmat-Nya juga diungkit sama. Itu namanya menghina. Kalau saya ini peguam, saya saman awak ni. Atas akta menghina. Awak, takut tak dengan saya? Nasib baik saya bukan peguam.
Bagi saya, jangan disebabkan berbeza pendapat, kita bergaduh sesama sendiri. Tidak perlu begitu. Dan bukan begitu anjuran agama. Mengapa kita ada perbezaan kaedah feqah dalam setiap mazhab? Sebab dengan perbezaan itu memberi peluang untuk kita membuat penilaian dan perbandingan. Mana yang terbaik, yang itu kita guna. Dan sebenarnya perbezaan ini memberi peluang untuk kita lebih berfikir dan membuat timbang tara. Bukan untuk bergaduh bertekak sana, bertekak sini.
Lagi yang menjadi perhatian saya adalah fenomena berkempen di Malaysia. Walaupun saya tidak dapat melihat dengan mata kepala sendiri keadaan perang bendera dan poster di sana, tapi saya dapat gambarkan bagaimana situasinya. Saya buka dan baca dan lihat dan kaji banyak blog yang berkongsikan gambar ‘langit berdacing’, ‘bulan mengambang sejuta di awan biru’, ‘mata bukan matahari’ dan ‘roket terapung tak sampai ke ISS’. Semuanya semangat. Semangat berkempen. Tapi satu yang saya kurang setuju di sini. Ini membazir namanya. Beribu dihabiskan untuk poster-poster ini saja. Nanti akan dipungut buang juga. Ambil contoh di Rusia ini. Pilihanraya memilih parti mahupun presiden tidak ada langsung poster-poster membazir ini. Dan apa yang lebih menyedihkan, ada poster-poster menghina. Meletakkan gambar ‘kerbau pendek’ (baca: khinzir la tu) bersebelahan dengan gambar Tuan Guru Nik Aziz. Ini melampau. Kata-katanya pula: Pergi jahanam dengan agama. Hidup Melayu. Selamat pagi encik. Siapalah kita ini kalau tiada agama. Apalah yang ada pada bangsa kalau agama dibuang begitu saja. Sedih betul melihat mentaliti manusia yang sebegini.
Tentang SPR pula. Ini satu lagi masalah negara. Kenapalah kisah ketulusan dan ketelusan SPR masih hangat panas tak sudah-sudah sejak dulu. Saya sudah mula mendengar isu SPR ini sejak saya kecil lagi. Zaman Semangat 46 masih hidup marak. Ketika musim pilihanraya itu, semua orang Semangat 46 marahkan SPR kerana kononnya Ku Li kalah sebab SPR tidak telus. Apala-apalah. Nak cakap banyak, saya sudah ingat-ingat lupa kisahnya. Dulu saya tidak tahu SPR itu apa. Sama seperti SRP ke? Atau SPR itu juga sebuah parti? Masih kecil. Sampaikan waktu itu saya tidak tahu yang mencabut poster-poster adalah satu kesalahan. Tapi saya geram sebab papan tempat duduk buaian yang saya, Kaklong, Nan dan dua orang sepupu selalu naik di tebing rumah pun menjadi tempat tampalan poster. Kalau kami dengan slumber duduk atas buaian itu, nanti ditangkap kerana ‘membontotkan’ dacing pula. Haha. Ok. Saya agak ganas kali ini. Dan bagi PRU12 ini, SPR mulanya memberikan janji manis. Macam orang baru hendak berkahwin. Baru bertunang, dah tunjuk belangnya. Belum menikah lagi. Tak best lah begini. Hilang seri hubungan itu. Sepatutnya ketelusan dan ketulusan itu dizahirkan sejak dari sekarang. Sepatutnya, dizahirkan sejak dari dulu lagi kan. Ini belum lagi majlisnya, sudah nampak semua. Sudah hilang sparkling mereka ini. Ok. Tak lucu. Cuma yang terbaru ini tentang penggunaan dakwat dimansuhkan. Selamat petang pula encik. Apa kes ni? Bau belerang sudah mula menghangatkan ak47 setiap mata-mata yang menanti silap salah di majlis itu nanti. Jaga-jaga ya. Jangan sampai ditembak hidup-hidup di atas pelamin. Nanti ramai yang ucapkan selamat malam terus.
Ok. Saya sudah terlalu ganas untuk hari ini. Maaf salah silap terkasar bahasa, tertajam kata, terpanah petir terkena nyawa-nyawa yang ada dan terbakar jiwa-jiwa yang sedang panas membara. Maaf. Ini pendapat dan luahan seorang anak Malaysia Muslim yang mahukan Malaysia lebih intergriti, Islam lebih diberikan hak yang dominasi disamping agama lain tidak didiskriminasi dan bangsa Melayu yang sedar diri.
Esok harinya. Sudah dekat masa untuk semua membuat pertimbangan akal dan iman, bukan nafsu dan keinginan. Hak kita semua untuk melihat Malaysia yang lebih madani dengan hak ukhrawi tidak dikesampingkan dan hak insani disamaratakan. Dan esok juga Hari Wanita. Selamat Hari Wanita. Jadilah wanita yang membawa perubahan nusa pada hari esok ya!
“Dan bahawasanya kepada Tuhamulah kesudahan (segala sesuatu)” An-Najm : 42
Di batang-batang leher musuh-musuh kami
Dan kami berlindung dengan-Mu
Pecah belah dan kacau bilaukan persatuan mereka
Dan hantarkanlah anjing-anjing-Mu kepada mereka.
Wahai Tuhan yang gagah perkasa
Wahai Tuhan yang penuh raksasa
Wahai Tuhan yang bersifat murka
Ya Allah, Ya Allah, Ya Allah, Ya Allah
Wahai Tuhan yang menurunkan kitab
Wahai Tuhan yang mengarakkan awan
Wahai Tuhan yang menewaskan bala tentera Al-Ahzab
Kalahkan mereka! Kalahkan mereka!Kalahkan mereka!
Dan menangkan kami ke atas mereka!
Posted on March 7th, 2008 by Sarah  |  23 Comments »
Try to put any of these numbers at SPR checking list:
Hello…. *echo effect* We are no that stupid ok. These voters are registered as born in 1880s!! And in case it was a mistake by computer, but how come those who were born after 1987 qualified to be a voter? There are not 21 yet. Look at the hell list. Even a 16-year-old kid (born in 1992 -last-) also can vote.
If you want to play a cheat, play it smartly please. Aishh… I can’t stand reading here and there regarding this issue anymore. What a liar! I am emotional looking at the PMS of our politic. Dirty? Yes, it is.
Source: Bersumberkan Nan yang bersumberkan Dayat.
Posted on February 26th, 2008 by Sarah  |  25 Comments »
Dunia Sarah Fan Page
Capaian Lama Select Month December 2018  (1) April 2017  (1) February 2017  (1) January 2017  (2) May 2016  (1) March 2016  (1) January 2016  (9) October 2015  (1) August 2015  (1) July 2015  (3) June 2015  (6) May 2015  (1) January 2015  (1) September 2014  (1) May 2014  (2) April 2014  (3) November 2013  (1) August 2013  (1) December 2012  (1) November 2012  (1) August 2012  (2) July 2012  (1) March 2012  (3) February 2012  (2) January 2012  (3) November 2011  (2) October 2011  (4) September 2011  (3) August 2011  (2) July 2011  (1) May 2011  (2) April 2011  (1) March 2011  (4) February 2011  (4) January 2011  (4) December 2010  (7) November 2010  (1) October 2010  (2) September 2010  (2) August 2010  (6) July 2010  (11) June 2010  (9) May 2010  (5) April 2010  (4) March 2010  (7) February 2010  (8) January 2010  (5) December 2009  (10) November 2009  (7) October 2009  (9) September 2009  (5) August 2009  (15) July 2009  (24) June 2009  (9) May 2009  (16) April 2009  (28) March 2009  (26) February 2009  (36) January 2009  (41) December 2008  (36) November 2008  (40) October 2008  (27) September 2008  (8) August 2008  (2) July 2008  (15) June 2008  (17) May 2008  (15) April 2008  (21) March 2008  (19) February 2008  (18) January 2008  (22) December 2007  (7)
Saya Juga Pernah Gagal
Izz Zayd Mishary : Motivasi Penghijrahan Mama
Lima Tahun Yang Mendewasakan
Khairul Asraf on Saya Juga Pernah Gagal
Hafiz on Dato’ Bahaman
IzZati on My Little Caliph
rohani hashim on Saya Juga Pernah Gagal
rohani hashim on Saya Juga Pernah Gagal
Dunia Sarah is powered by WordPress | Entries (RSS) | Comments (RSS)